Aflysning af turnering: Sponsorer stoler ikke på e-sportsmarkedet i Danmark

Dansk League of Legends-turnering er aflyst i sidste øjeblik, fordi sponsorerne ikke stoler på det danske marked.

Det danske multi-esports-event Cross Border Esports aflyser sin League of Legends (LoL)-turnering, fordi sponsorerne bag præmiepuljen på 50.000 kr. har trukket sig, hvilket er en del af en større tendens ifølge bestyrelsesformanden.

Det skriver e-sportsmediet slashesport.dk.

»De store – dem, der gerne vil gaming – de er ved at trække næsen væk fra gaming i Danmark, for det er der mange, der har brændt nallerne på. Så de får befaling fra deres europæiske kontorer om, at de skal lade være,« siger Thomas Bjørn-Lüthi, bestyrelsesformand i Cross Border Esport, til slashesport.

Stoler ikke på Danmark

Organisationen, der også afholder en Counter-Strike-turnering med en 100.000 kr. præmiepulje til sit arrangement i Sønderborg, har fået kritik for at melde for sent ud.

Den danske DR3 e-sports-kommentator Niels Topp undrer sig på Twitter over, at der er blevet afholdt kvalifikationer til turneringen, før sponsorerne har været på plads.



Why do you announce a tournament and run qualifiers for it without being sure (read: signed contracts and money already in the bank) that you have the partners to actually run it to it's completion?



Usually it seems like you guys run a tight ship with prize money paid out quick — Niels Topp (@rizcgg) August 8, 2018

Bjørn-Lüthi fortæller til slashesport, at de har fået såkaldte letters of intent, en slags løfte om opbakning, fra sponsorerne, men at det ikke har været en bindende kontrakt, og de derfor har kunnet trække sig.

»Sponsorerne stoler ikke på esportsmarkedet i Danmark, og jeg kan godt forstå dem«, siger Bjørn-Lüthi.